**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

Rīga, Brīvības iela 55, 506.telpa, plkst.15:00

Rīgā, 2018. gada 31.oktobrī Nr.12

Sēdi vada: **Artis Dzirkalis** – Latvijas Būvniecības padomes priekšsēdētājs

Sēdē piedalās: **Kaspars Bondars, Baiba Fromane, Normunds Grinbergs, Leonīds Jākobsons, Ilmārs Leikums, Gints Miķelsons,** **Elīna Rožulapa, Normunds Tirāns, Edmunds Valantis,** **Gunārs Valinks, Roberts Vecums–Veco.** Aizvieto: **Kārlis Briņķis** (LEEA), **Dainis Ģēģeris** (LSGŪTIS) **Margarita Gorškova** (LPS), **Līva Šteinberga** (LTRK).

Uzaicinātie: **Olga Feldmane -** EM Būvniecības politikas departamenta direktore;

**Ingars Pilmanis –** SIA “Latvijas standarts” valdes loceklis;

***R*einis Dzelzkalējs** - Finanšu ministrijas, ES fondu investīciju pārvaldības departamenta, vecākais eksperts;

**Boriss Kņigins** - Finanšu ministrijas, ES fondu stratēģijas departamenta direktora vietnieks;

**Edgars Kalbergs** - Centrālās finanšu un līgumu aģentūra, Sociālās infrastruktūras departamenta, direktors;

**Inguss Vircavs** - Rīgas pilsētas Būvvalde, vadītājs

**Anna Upena -** Biedrības “Latvijas Būvuzņēmēju partnerība”.

Sēdē nepiedalās: Guntis Āboltiņš – Āboliņš (LTRK), Andris Bērziņš (LCB), Vija Gēme (VARAM), Vilnis Krēsliņš (LEEA), Ināra Laube (LSGŪTIS)**,** Uldis Papulis (SM), Jurijs Strods (LPS), Laura Vikšere (IZM).

Protokolē: Inese Rostoka - EM Būvniecības politikas departamenta vecākā eksperte.

Darba kārtība:

1. Informācija par Eiropas Savienības struktūrfondu un Kohēzijas fonda neapgūto finansējumu uz 2018.gada oktobri un finansējuma pieejamību būvniecības projektiem.

2. Eiropas Savienības struktūrfondu un Kohēzijas fonda līdzfinansējuma programmas būvniecības projektiem pēc 2021.gada.

3. Par finansējamajiem virzieniem 2019.gadā no būvkomersantu nodevas “Latvijas būvniecības nozares attīstības stratēģijas 2017.-2024.gadam” īstenošanai.

3.1. Precizētais no būvkomersantu nodevas finansējamo pasākumu plāns 2018.gadam;

3.2. SIA “Latvijas standarts” informācija par būvspeciālistiem pieejamajiem būvniecības standartu tulkojumiem 2018.gadā un plāniem 2019.gadam.

4. Ekonomikas ministrijas informācija par normatīvo aktu izstrādi.

5. Citi jautājumi.

Sēdi sāk 15:10

**Protokolā lietotie saīsinājumi**

ALTUM –“Latvijas Attīstības finanšu institūcija Altum” Valsts akciju sabiedrība

BIS – Būvniecības Informācijas sistēma

BVKB – Būvniecības valsts kontroles birojs

CFLA - Centrālās finanšu un līgumu aģentūra

EM – Ekonomikas ministrija

ES – Eiropas Savienība

ESIF – Eiropas struktūrfondu un investīciju fondi

ESF - Eiropas Sociālais fonds

FIDIK - Starptautiskā inženierkonsultantu federācija (*Fédération Internationale Des Ingénieurs-Conseils)*

FM – Finanšu ministrija

IZM **–** Izglītības un zinātnes ministrija

LBN – Latvijas būvnormatīvi

LBP, Padome – Latvijas Būvniecības padome

MK – Ministru kabinets

NAP – Nacionālais attīstības plāns

OECD - Ekonomiskās sadarbības un attīstības organizācija

**1.§**

**Informācija par Eiropas Savienības struktūrfondu un Kohēzijas fonda neapgūto finansējumu uz 2018.gada oktobri un finansējuma pieejamību būvniecības projektiem**

---------------------------------------------------------------------------------------------

**Ziņo:** R.Dzelzskalējs, E.Kalbergs

Informē padomi par 2014.-2020.gada ES fondu investīciju progresu būvniecībā un problēmām būvniecības projektu ieviešanā (prezentācija pielikumā).

Tiek norādīts uz to, ka salīdzinājumā ar 2017.gadu ES fondu budžeta plūsmas ir pieaugusi, kas atstāj iespaidu uz cenu pieaugumu būvniecībā. Būvniecībai tiek novirzīts apmēram 66,3% no 4 418,2 milj. euro lielā ES finansējuma. Salīdzinājumā ar iepriekšējo periodu, 2018.gadā audzis:

* Iesniegto projektu skaits (17,4%);
* Apstiprināto projektu skaits (21,7%);
* Projektu līgumu skaits (22,6%).

Šobrīd precīzi nevar noteikt, kā finansējums tiks izlietots, jo projektu iesniedzēji, nevar paredzēt, kā veiksies ar publiskajiem iepirkumiem, līdz ar to plānotais finansējums var pārbīdīsies uz nākamajiem gadiem.

Problēmas būvniecības projektu ieviešanas uzraudzībā:

* Pasūtītāja kompetence – trūkst kapacitātes, zināšanu un pieredzes projektu vadībā;
* Pasūtītāja finansiālās iespējas;
* Pasūtītāja veiktais iepirkums – vienlīdzīgas attieksmes pārkāpums, tiek grozīti nolikumi, nav atrunāta grozījumu veikšanas kārtība;
* Projektētāja kvalitāte, termiņi un atbildība – nepietiek laika projektēšanai, būvniecībā tiek lietoti neatbilstoši būvmateriāli, nav veikti projektā norādītie darbu apjomi utt.

Plašāk par problēmām var lasīt žurnāla “Būvinženieris” oktobra numurā.

**Padome vēlas zināt**, vai FM plāno izlīdzināt finanšu plūsmu, lai novērstu būvniecības apjomu straujo kāpumu.

Šādi pasākumi, netiek plānoti, bet ņemot vērā to, ka būvniecības cenas spekulatīvi ir kāpušas, projektu iesniedzējiem iesaka pārvērtēt, vai par iepirkumā pretendentu nosaukto cenu, tie vēlas vēl objektus būvēt.

**E.Valantis** – ierosina kopīgi ar FM, jau tagad sākt domāt par 2021.gadu un nākamo plānošanas periodu:

- par būvniecības apjomu izlīdzināšanu;

- pievērst uzmanību kritērijiem (piem. prasība pieteikumu iesniegt jau ar būvprojektu, nosakot 3 mēnešus iesniegšanas termiņu) – vērtēt kritērijus - termiņus, lai būvniecības procesi būtu samērīgā laikā utt.;

- korekciju piemērošana (piem. saistībā ar mājokļu siltināšanu).

**B.Fromene** – iesaka nerunāt par būvniecības cenu spekulatīvu pieaugumu, jo cenas pieaug tāpēc, ka pieaug pieprasījums pēc būvniecības pakalpojumiem, līdz ar to pieprasījums pēc būvmateriāliem, darbaspēka un tehnikas. Vērš uzmanību uz to, ka:

- publiskajos iepirkumos atkal sāk dominēt zemākā cena, liela daļa no šādiem projektiem ir tie, ko pārrauga FM un ALTUM;

- jāpārskata, kādas garantijas tiek prasītas būvniekiem. Garantijas iesaldē būvnieku finanšu līdzekļus, tas ceļ cenas, mazina uzņēmumiem iespējas piedalītie konkursos. Neviens nekontrolē cik garantijas reāli tiek izmantotas;

- par ēku siltināšanu piekrīt EM viedoklim, ka nepieciešams pastiprināt kontroli.

**R. Vecums–Veco** – par finansēm kultūras mantojuma atjaunošanā. Šobrīd Latvijā ir apmēram 100 speciālistu. FM ir jāizvērtē potenciālo gribētāju spējas realizēt restaurācijas projektus. Ja objekti tiek atjaunoti kompleksi, tad restaurācijas daļu varētu nodalīt atsevišķi, lai tā pasargātu kultūras mantojuma objektus no nekvalitatīvas restaurācijas un rezultātā tie netiktu sabojāti.

**B.Kņigins** – atbildot uz Padomes uzdotajiem jautājumiem informē, ka FM arī uztrauc jautājums, par nevienmērīgu būvniecības apjomu pieaugumuun strādā pie šī jautājuma. Uzskata, ka gatavojot NAP, valstiski svarīgu objektu būvniecība būtu jāplāno vienmērīgi. Tas ir saistīts, ne tikai ar būvniecības izmaksām, bet pie katra finansējuma krituma cilvēki pamet valsti.

Par zemāko cenu – gribētu, ka publiskajos iepirkumos izmantotu inovatīvos iepirkumus, bet visa publiskā pārvalde vēl nav gatava šādai pieejai. Zemākā cena ir vieglākais risinājums

Attiecībā uz birokrātiskajām prasībām, CFLA izpilda tikai to, ko pieprasa ES. Tiek runāts ar ES komisiju, lai varētu strādāt uz rezultātu. ES vēl nav gatava kopumā pāriet uz atvieglotiem noteikumiem, jo kritēriji visām valstīm ir vienādi.

# Par kritērijiem – nākamajā periodā būvniecības projektam būs jābūt obligāti, jo katram būvniecības objektam būs jābūt Climate Proofing sertifikātam, šobrīd par šo jautājumu notiek konsultācijas ar ES komisiju. Par daudziem jautājumiem ES komisijas līmenī var vienoties, ja tie ir ietverti nacionālajā likumdošanā.

**Nolemj**: Pieņemt informāciju zināšanai.

**2.§**

**Eiropas Savienības struktūrfondu un Kohēzijas fonda līdzfinansējuma programmas būvniecības projektiem pēc 2021.gada**

----------------------------------------------------------------------------------------------

**Ziņo:** B.Kņigins

Prezentācija par Kohēzijas politikas nākotni pielikumā.

ES Komisijas priekšlikums ir skatīties uz prasībām caur regulējumu.

ESIF regulējuma arhitektūra un pozīcijas tvērums:

* LR pozīcija nr.2 par Kohēzijas politiku pēc 2020. gada MK apstiprināta 2018.gada 10 maijā.
* Pozīcijas galvenais fokuss uz Kohēzijas politikai saistošajiem noteikumiem
* Nozaru ministrijas savas kompetences ietvaros gatavo pozīcijas par sektorālajām regulām.

Kohēzijas politikas Regulu plānots saskaņot ar dalībvalstīm ES Padomē, Eiropas Parlamentu un Eiropas Komisiju un pieņemt līdz 2020.gada beigām, lai investīciju plūsmu varētu uzsākt ar 2021.gadu.

Koordinācija valstī:

* Par kopējo ES daudzgadu budžeta jautājumu atbild un koordinē ĀM izveidotajā darba grupā;
* Nostāju koordinācija par Kohēzijas politikas regulu priekšlikumiem - FM izveidotajā darba grupā.

Šobrīd jau ir zināms aptuvenais finansējums, kas varētu tikt piešķirts Latvijai 2021.-2027. gada plānošanas periodam, tie būtu 4,3 miljardi *euro*.

**E.Valantis** – vērš uzmanību uz to, ka būtu jāveicina dzīvojamā fonda attīstība. Maznodrošinātajiem ar zemiem ienākumiem varētu izmantot Eiropas Sociālā fonda līdzekļus.

ES pieļauj dzīvojamā fonda attīstību, bet jāskatās vai tas ir prioritāte nacionālajā līmenī. Komisijā ir savas institūcijas, kur vieni atbild par reģionālo attīstību citi par sociālajām lietām.

Eiropas komisijas priekšlikumi jaunajam periodam, kas tiek balstīti uz iepriekšējā perioda statistiku.

* ES līdzfinansējuma likmju samazinājums no 85% uz 70%
* PVN attiecināmības izmaiņas - PVN attiecināt tikai uz tiem projektiem, kas ir mazāki par 5 milj. euro
* Būs tematiskā koncentrācija (65 % ERAF- saistīts ar zaļo domāšanu ar vides aizsardzību Eiropā, kā arī 25% ESF sociālai iekļaušanai)

Mērķis ir vienoties par finansējumu, lai jau 2021.gadā varētu uzsākt ES fondu apguvi, lai nerastos finanšu plūsmas pārrāvums.

**D.Ģēģeris** vērš uzmanību uz to, ka ES fondu projektos tiek lietota terminoloģija – siltināšana nevis atjaunošana (renovācija), rezultātā ēkas arī tiek nosiltinātas no ārpuses, bet netiek domāts par ventilācijas un apkures sistēmām, kas ir būtiska ēkas daļa un saistīta ar ēkas energoefektivitāti. Ir jāpanāk, ka ES uz energoefektivitātes uzlabošanu ēkās skatās kompleksi, nevis tikai kā ārsienu siltināšanu, tā var iegūt lielāku labumu no iztērētajiem līdzekļiem.

**Nolemj**: Pieņemt informāciju zināšanai.

**3.§**

**Par finansējamajiem virzieniem 2019.gadā no būvkomersantu nodevas “Latvijas būvniecības nozares attīstības stratēģijas 2017.-2024.gadam” īstenošanai**

----------------------------------------------------------------------------------------------

**Ziņo:** E.Valantis

**E.Valantis** pateicas Padomei par atsūtītajiem priekšlikumiem un komentāriem par plānotajiem pasākumiem unrosina padomi atrast balansu, iezīmēt virzienus, jo izmaksu apjoms ir provizorisks.

**Priekšlikumi finansējamajiem virzieniem 2019.gadā no būvkomersantu nodevas “Latvijas būvniecības nozares attīstības stratēģijas 2017.-2024.gadam” īstenošanai**

**1*.*** *Būvnormatīvu prasību pārskatīšana*:

*LBN 224-15 Meliorācijas sistēmas un hidrotehniskās būves*

*LBN 005-15 Inženierizpētes noteikumi būvniecībā*

*LBN 501-15 Būvizmaksu noteikšanas kārtība*

LSGŪTIS priekšlikumu par *LBN Saldēšanas sistēmas un būves*, varētu tikt atlikts uz 2020. gadu;

**D.Ģēģeris** – būtu jāpārstrādā arī MK 25.06.2013. noteikumi Nr.348 “Ēkas energoefektivitātes aprēķina metode”, kur vesela rinda parametru netika ierēķināti, ES Direktīva 2018/844 par ēku energoefektivitāti [[1]](#footnote-1) ir spēkā jau no šā gada maija.

Būvnormatīvi tiks pārstrādāti pieejamā finansējuma ietvaros, primāri tiks virzīts *LBN 224-15 Meliorācijas sistēmas un hidrotehniskās būves.*

2. Kvalitātes un apmierinātības mērījumu būvniecībā veikšana – atbalstāms ;

3. Pētījums par prognozētām izmaiņām darba spēka un būvmateriālu izmaksās būvniecības nozarē - atbalstāms;

4. Tirgus nepilnību analīze priekšlikumu sagatavošanai finanšu pieejamībai apgrozāmiem līdzekļiem un investīcijām jaunās tehnoloģijās būvniecības nozares uzņēmumiem

Pamatdokuments runājot ar ALTUM, izstrādāt efektīvus finanšu instrumentus.

5. Būvniecības nozares potenciāla izvērtējums un priekšlikumu sagatavošana nozares (būvmateriālu un būvniecības tehnoloģiju) kompetences centra modelim

Būtu labi veidot kompetenču centru būvniecības nozarei, jaunu tehnoloģiju, būvmateriālu, digitālo risinājumu ieviešanai. Kompetenču centriem ir pieejams ES finansējums kompetenču centriem vairāki miljoni, kas paredzēta pētnieciskajiem darbam, jaunu produktu izstrādei.

6. Apmācības nozares uzņēmumu vadītājiem, būvspeciālistiem, būvvaldēm par jaunām efektīvākām darba organizācijas metodēm un būvniecības tehnoloģijām.

Paredzēt finansējumu apmācībām. Nozare varētu izdomāt mehānismu, kā to ieviest.

7. Izglītības programmu konstruktoriem (turpmākajos gados citiem būvspeciālistiem) izvērtējums, kvalitātes celšanai projektēšanā.

Saistīts ar būvprojektu kvalitāti un drošību, jautājums ir cik paši projektētāji ir gatavi iesaistīties.

LSGŪTIS priekšlikums paredzēt finansējumu mācību programmas izstrādei “Naftas un gāzes pārvadi” būvspeciālistiem.

**N.Grinbergs** – uzskata, ka nozarei ir jāsāk ar jauna profesijas standarta izstrādāšanu, tam ir vajadzīgs finansējums.

**N.Tirāns** - LBN pārstrādāšana, standartizācija un izglītība - tie būtu galvenie finansējuma virzieni, ko sabiedriskā kārtā nevar izdarīt.

**E.Valantis** – uzskata, ka ceļš caur standartu izstrādi būs ilgs, līdz nozare saņemtu kvalificētus speciālistus.

8. Būvlaukumā nodarbināto kvalifikācijas identifikācijas sistēmu vismaz 3 alternatīvu izstrāde un izvērtējums

**N.Grinbergam** ir cits viedoklis, kā Amatniecības kamerai par šo jautājumu, ko vēlētos izrunāt ar EM

9. Nepieciešamo regulējuma grozījumu un citu juridisko aspektu izvērtējums, lai ieviestu FIDIC līgumus

Ministrijai ir nepieciešama ārējā palīdzība, lai varētu uzsākt FIDIK virzību. **Atbalsta aktivitāti.**

10. Ēku tehniskā izpēte (tehniskā stāvokļa novērtēšana dažādiem tipveida projektiem un galveno risku noteikšana).

Mērķis ir veikt padomju laika sērijveida māju pārbaudi, saprast kādā stāvoklī tās ir. Jāsaprot vai jāmaina regulējums attiecībā uz šādu māju apsaimniekošanu.

11. BIM ieviešanas pasākumu īstenošana, piemēram, pasūtītāja prasību metodiskā materiāla izstrāde.

Nākamā gadā caur LVS izstrādāt standartus par BIM ieviešanu.

12. Standartu tulkošana, uz kuriem ietverta atsauce Eirokodeksos

13. Būvniecības informācijas sistēmas pielāgošana normatīvo aktu izmaiņām. Katru gadu jāparedz papildus finansējums BIS uzturēšanai, dažādu nepieciešamo uzlabojumu ieviešanai.

14. Terminoloģijas precizēšanai, vienādojot ar ES lietojamo terminoloģiju būvniecībā.

Vairāki termini ir tulkoti no krievu valodas un nesakrīt ar ES lietoto terminoloģiju.

15. Zaļo kredītu programma. Lai runātu ar komercbankām, ir nepieciešams izstrādāt koncepciju par Zaļo būvniecību.

**E.Valantis** informē, ka ir uzsāktas sarunas ar OECD saistībā ar mājokļu finansēšanas programmu, tur varētu arī pievienot šo priekšlikumu.

**L.Jākobsons** – vērš uzmanību uz to, ka nepieciešama tehniskā apstiprinājuma institūcijas, kas šodien ir liela problēma, lai realizētu ES Parlamenta un Padomes regulas 305/2011, ar ko nosaka saskaņotus būvizstrādājumu tirdzniecības nosacījumus, kur viens no nosacījumiem ir otrreizēja būvmateriālu izmantošana. Latvijā nav neviena institūcija, kas var ražotājam dot juridisku apstiprinājumu par būvmateriālu atbilstību.

**E.Valantis -** ierosina nozarei izstrādāt priekšlikumus biznesa plānam, norādot nepieciešamo finansējumu.

**R**.**Vecums–Veco** - ES prakse ir stimulēt atkārtoti lietojamos būvmateriālu izmantošanu. Parādās pielietojuma problēma, jo var nonākt pretrunās ar BVKB skaņojot šādu materiālu izmantošanu. Šo jautājumu būtu jānoved līdz vietējai likumdošanai, lai to varētu risināt.

**Nolemj:** Konceptuāli atbalstīt no būvkomersantu nodevas finansējamo pasākumu plānu 2019.gadam.

**3.2.** **SIA “Latvijas standarts” informācija par būvspeciālistiem pieejamajiem būvniecības standartu tulkojumiem 2018.gadā un plāniem 2019.gadam.**

**Ziņo:** I.Pilmanis

Informē padomi par Latvijas standartu (LVS) tulkojumiem 2018.gadā

Spēkā esošo standartu tulkojumu skaits: **994**

Attiecībā uz būvniecību apmēram 2/3 no visiem standartiem:

**Gāzes iekārtas** 14 standarti; 873 lapas

**Enerģētika un elektrotehnika** 17 standarti; 1053 lapas

**Dzelzceļa infrastruktūra** 24 standarti, 1158 lapas

**Ceļu un tiltu būvmateriāli** 36 standarti; 976 lapas

**Būvkonstrukcijas, būvmateriāli, ugunsdrošība** 39 standarti; 2376 lapas

2018.gadā ar ES līdzfinansējumu tika iztulkoti 107 standarti, kopumā 5215 lapas

MK netika atbalstīts finansējums standartu tulkošanai 2019.gadam, tāpēc tiek meklēts līdzfinansējums nākamajam periodam.

Tulkošanai pieteikto standartu saraksts:

* Būvniecība, būvmateriāli (23 standarti; 869 lapas)
* Energoefektivitāte (18 standarti; 1174 lapas)
* Ugunsdzēsības aprīkojums (9 standarti; 530 lapas)
* Dzelzceļš un tā aprīkojums (36 standarti; 2301 lapas)
* Enerģētika (4 standarti; 600 lapas)

**Padome** vēlas uzzināt, kur tiks novirzīts finansējums no būvspeciālistu nodevas 30*euro* no katra būvspeciālista, standartu pieejamībai.

Par to varēs runāt tikai nākamajā gadā, kad finansējums tiks saņemts.

Informē Padomi par **Būvspeciālistu standartu lasītavu** (prezentācija pielikumā), kas paredzēta, lai nodrošinātu būvspeciālistus ar pieeju standartiem bez papildus maksas Latvijas standartu tiešsaistes autorizētai lasīšanai 24/7 režīmā LVS vietnē www.lvs.lv no jebkura internetpieslēguma un jebkuras ierīces: dators, viedtālrunis, planšete.

**Saturs:** elektroniskā formāta Latvijas standarti - nacionālie, reģistrētie Eiropas (EN) un starptautiskie (ISO, IEC) standarti, to grozījumi, koriģējumi un to vēsturiskās versijas.

**Meklēšana:** pēc standarta numura, tematiskā meklēšana pēc ICS grupām, vārda vai frāzes meklēšana standarta tekstā.

Krājumi tiks papildināti ar vairāk kā 4000 ar būvniecības nozari saistītiem elektroniskā formāta Latvijas nacionālajiem standartiem, Latvijas standarta statusā reģistrētiem Eiropas (EN) un starptautiskiem (ISO, IEC) standartiem, to grozījumiem, koriģējumiem un to vēsturiskajām versijām

**Nolemj:** Pieņemt informāciju zināšanai.

**4.§**

**Ekonomikas ministrijas informācija par normatīvo aktu izstrādi**

----------------------------------------------------------------------------------------------

|  |
| --- |
| **Ziņo:** E.Valantis  EM iesniegs daudz mazākus grozījumus MK 19.08.2014. noteikumos Nr.500 “Vispārīgie būvnoteikumi”, kā bija plānots. Pirms nodošanas sabiedrības apspriešanai, projekts tiks izsūtīts padomei. Padomei lūgums paskatīties, kam vajadzētu pastiprināti pievērst uzmanību. Pēc tam projekts tiks ievietots EM mājas lapā, sabiedrības apspriešanai.. |

**Nolemj:** Pieņemt informāciju zināšanai.

**5.§**

**Citi jautājumi**

**Nolemj:** Latvijas Būvniecības padomes vēlēšanas organizēt **2018.gada 22.novembrī, plkst.14:00.**

Sēdi slēdz 17:35

Padomes priekšsēdētājs A.Dzirkalis

Protokolēja I.Rostoka

1. Eiropas Parlamenta un Padomes Direktīva (ES) 2018/844 (2018. gada 30. maijs), ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti ( [↑](#footnote-ref-1)